Normale werksmag vereis 'n normale land - Solidariteit Blog
Algemeen - 16 Mei 2019
Die ANC se "leiding" is die regstreekse oorsaak van die lyding van derduisende werkloses. Hulle is verantwoordelik vir die land se voortslepende politieke probleme en die ekonomiese "werkstilstand". Dit lei daartoe dat die ekonomie nie groei nie, dat werkloosheid styg, en dat nog derduisende hardwerkende mense se werk in gevaar is. Mnr Ramaphosa sal drasties moet optree om nog duisende werkers van afdanking te red. Werk kan tog nie met dieselfde beleid geskep word as waarmee dit ontstaan het nie.
Sonder 'n top-arbeidsmag wat as 'n wenspan by ons internasionale mededingers kan kers vashou, sal ons van die wêreldkaart verdwyn. Ons onderwysstelsel is so swak dat die meeste skoolverlaters onindiensneembaar is. Daar is tans sowat 9 miljoen mense in Suid-Afrika wat wil werk, maar nie werk nie. Dié mense lewer nie 'n produktiewe bydrae na wense nie. Die Wêreld- Ekonomiese Forum se globale mededingendheidsverslag gradeer ons arbeid-werkgewer-verhoudings die heel laagste uit 138 lande. Die linkse vakbondwese veg meer teen mekaar as vir hul lede. Meer as 16 miljoen mense ontvang maatskaplike toelae, teenoor die net 3,3 miljoen belastingbetalers wat vir die 2015-belastingjaar 'n volle 99% van die aangeslane persoonlike inkomstebelasting betaal het. Dit beteken dat meer mense vir 'n lewe stem as wat vir 'n lewe werk!
Daarom glo Solidariteit daaraan om mense se inkomste te verdubbel deur produktiwiteit met opleiding te verdubbel, eerder as om te probeer staak vir "dubbelsyferverhogings." Daarby sal ons planne moet versnel om meer vaardigheidskursusse aan te bied en ons Studiefonds te vergroot om dit vir almal wat wil moontlik te maak om 'n vaardigheid te kan bekom. Tweedens sal ons Beweging nog vinniger projekte moet loods om die land so ver moontlik te normaliseer. Suid-Afrika moet kies tussen Sosialistiese rassewette én 'n moderne ekonomie. Dis nie moontlik om albei saam te hê nie. 'n Normale werksmag is nie moontlik in 'n abnormale land nie.